Hvor ærlige er vi egentlig, når det kommer til stykket? Du ser en forbipasserende tabe en hundredekroneseddel i Ikea. Afleverer du pengene til vedkommende, eller stikker du sedlen i din egen lomme? På TV2/Nord tester vi i denne uge nordjydernes moral. Tidligere mandag lagde vi en lille forsmag på aftenens indslag op på TV2/Nords Facebook-side, og det har sparket gang i debatten. - Hvis den bliver tabt lige foran mig, ville jeg da klart prøve at få kontakt på personen der tabte den og få den afleveret - men ligger den der og jeg ikke har set nogen tabe den, samler jeg den da op og tager den med mig, skriver Tina Winther. Flere er enige med Tina Winther, og noget kunne tyde på, at vores ærlighed også afhænger af, hvor stor pengesedlen er. - Det er da også rigtig god underholdning at finde ejermanden, levere sedlen tilbage, se ham/hende blive glad og selv føle sig som dagens helt i skysovs. Det er mere end 100 kroner værd, skriver Hanne Mølgaard Plaschke. Hvad ville du gøre? Deltag i debatten på Facebook og se mere i vores udsendelse klokken 19.30.

Opsummering:
Du ser en forbipasserende tabe en pengeseddel. Afleverer du den til vedkommende eller stikker du pengene i lommen?